b'\n_START_ARTICLE_\nMarcel Cerdan\n_START_SECTION_\nPrimers anys\n_START_PARAGRAPH_\nEl 1922, la seva fam\xc3\xadlia s\'instal\xc2\xb7la a Casablanca (Marroc) i el jove Marcel comen\xc3\xa7a a boxejar als 8 anys. Als 18 realitza el seu primer combat professional a Meknes. Debuta a Par\xc3\xads a la Salle Wagram. Als anys 1940 es guany\xc3\xa0 el sobrenom de \xc2\xabEl Bombarder de Marroc\xc2\xbb. Despr\xc3\xa9s d\'haver guanyat els t\xc3\xadtols franc\xc3\xa8s i europeu, guany\xc3\xa0 el campionat del m\xc3\xb3n dels pesos mitjans en v\xc3\xa8ncer en Tony Zale (conegut com a "El Rei del knock-out") el 21 de setembre de 1948, en un combat aturat per part de l\'\xc3\xa0rbitre en el dotz\xc3\xa8 assalt. Fou derrotat per Jake LaMotta a Detroit, el 16 de juny de 1949. La revenja es program\xc3\xa0 pel 2 de desembre de 1949 al Madison Square Garden de Nova York.\n_START_SECTION_\nVida familiar\n_START_PARAGRAPH_\nEl 27 de gener de 1943 es va casar amb Marinette L\xc3\xb3pez, amb qui tingu\xc3\xa9 en tres fills: Marcel Jr. (4 de desembre de 1943), Ren\xc3\xa9 (1 d\'abril de 1945) i Paul (1 d\'octubre de 1949 - 6 d\'abril de 2013), qui des dels anys 80 i fins a la seva mort va regentar un bar-restaurant a peu de platja a Platja d\'Aro. En els seus anys de m\xc3\xa9s fama mantingu\xc3\xa9 una relaci\xc3\xb3 amorosa amb la cantant \xc3\x89dith Piaf._NEWLINE_El 27 d\'octubre de 1949 va embarcar en un Lockheed Constellation F-BAZN, que realitzava la ruta Par\xc3\xads-Nova York, per retrobar-se amb \xc3\x89dith Piaf i preparar la revenja contra Jake LaMotta. L\'avi\xc3\xb3 es va estavellar la nit del 27 al 28, sobre el Pico de Vara, una muntanya de l\'illa de S\xc3\xa3o Miguel, a l\'arxip\xc3\xa8lag de les A\xc3\xa7ores. No va quedar cap supervivent dels 48 passatgers de l\'avi\xc3\xb3. A part de Cerdan, es lament\xc3\xa0 la p\xc3\xa8rdua, de la violinista Ginette Neveu i del pintor Bernard Boutet de Monvel. Les restes de Marcel Cerdan foren inhumades a Marroc i traslladades, el 1995, a Perpiny\xc3\xa0.'